Անգլիայի գերագույն դատարանի որոշմամբ Microsoft ընկերությունը պարտավոր է փոխել իրեն պատկանող SkyDrive ծառայության անունը: Ըստ դատարանի վճռի` Microsoft-ը խախտել է վճարովի հեռուստատեսություն տրամադրող եվրոպական ամենահեղինակավոր ընկերություններից մեկի՝ British Sky BroadCasting Group-ի (BSkyB) հեղինակային իրավունքները: BSkyB պրովայդերին են պատկանում Sky բառը պարունակող մի քանի ալիքներ (Sky One, Sky Sports և Sky Movies): Ընդ որում, Microsoft-ը պարտավոր է փոխել SkyDrive ծառայության անունը ոչ միայն Մեծ Բրիտանիայում, այլև ամբողջ աշխարհում: Դատավոր Սառա Ասպլինի կարծիքով SkyDrive ծառայության անվանման մեջ պարունակվող Sky բառը կարող է օգտատերերին թյուրիմացության մեջ գցել: Այսպիսով Microsoft-ը պարտավորվում է խելամիտ ժամկետում փոխել SkyDrive ծառայության անունը, իսկ BSkyB-ն իր հերթին խոստացել է, որ Microsoft-ին կտա այնքան ժամանակ, որքան կպահանջվի այդ գործողությունը առանց լուրջ վնասների անելու համար: